Só gaan polisie optree teen Covid-wetsoortreders | Maroela Media
Cele het gesê alle polisielede sal met gesigsmaskers, handskoene en saniteerders toegerus word en alle aanklagkantore sal met 'n saniteerder behandel word deur die departement van openbare werke.
Hy het gevra dat die publiek net polisiestasies sal besoek as dit werklik noodsaaklik is. Die opname van 7 000 rekrute wat opgelei sou word om by die polisie aan te sluit, is onbepaald uitgestel.
Cele het die vakbond Nehawu gewaarsku dat sy beplande massa-optrede op 30 Maart slegs kan voortgaan as minder as 100 mense daaraan deelneem.
By navraag het hy gesê die polisie kan tans enige geregverdigde maatreël instel om orde in skares te handhaaf, maar hulle mag nie patrone gebruik nie.
Die ure waarbinne alkohol in die openbaar verbruik mag word, is bevestig as tussen 09:00 en 18:00 van Maandag tot Saterdag, en tussen 09:00 en 13:00 op Sondag. Polisie en reserviste sal as informante gebruik word indien die wet oortree word.
Waar alkohol na 18:00 of op Sondae na 13:00 in die openbaar (insluitend kroeë, restaurante, tavernes, smokkelkroeë en sjebiens) verbruik word, sal die betrokkenes uiteengejaag, die organiseerder en/of eienaar gearresteer en die goedere op die perseel gekonfiskeer word.
Dieselfde geld vir alle plekke waar drank verkoop en meer as 50 mense byeen is.
Restaurante moet voortaan boek hou van wie daar eet, sodat diegene wat aan die virus blootgestel is, daarvan in kennis gestel kan word. Alle straatpartytjies word verbied.
Alle saamtrekke van meer as 100 mense word verbied en Cele het dit duidelik gemaak dat die regering nie sal huiwer om geestelike leiers wat die regulasies met kerkdienste oortree, te arresteer nie.
Die polisie se eenhede teen gesinsgeweld is versterk en staan gereed om op te tree teen die verwagte toename in voorvalle van gesinsgeweld in hierdie dae.
Lamola het bevestig dat alle besoektye in tronke vir die volgende dertig dae afgeskaf is. Daar is tans niemand in Suid-Afrikaanse tronke wat positief getoets het vir Covid-19 nie.
Vier amptenare van die departement van korrektiewe dienste wat oorsee gereis het, is wel in afsondering geplaas.
Die kantoor van die meester van die hooggeregshof mag net honderd mense per geleentheid inlaat.
Lamola het gesê net noodsaaklike teenwoordiges soos die partye in die geding, die regspanne, familie, die media en burgerlike organisasies sal in howe toegelaat word. Daar mag nie meer as 50 mense in 'n hofsaal wees nie.
Die twee ministers meen 'n noodtoestand is nie nou nodig nie; die uitgevaardigde regulasies gee hulle genoeg magte om mense na behore af te kamp indien nodig. Tans hoef die weermag nog nie betrek te word vir die handhawing van openbare orde nie, met die uitsondering van die Kaapse Vlakte, waar dit maande lank al die geval is.
Ag dankie tog!! Uiteindelik sal Suid Afrikaners meer higienies word. As die mense tog net geglo het die Corona versprei deur rommelstrooi, hoenderbene en urine dan sou ons weer skoon land gehad het!
Ek drink nie eers nie, maar wat probeer hulle daardeur bereik. Het die virus sekere ure wat dit jou oorval, want wragtig die maatreels wat hulle inbring is die grootste klomp tjol wat ek in my lewe gehoor het.
In baie winkelsentrums is die restaurante mos langs mekaar geleë, en as daar nou 5 restaurante is en elkeen mag net 50 kliente maksimum akkommodeer, beteken daar is 250 mense na aan mekaar in daardie selfde gedeelte van die winkelsentrum. Nou, Bheki Cele het die vakbond Nehawu gewaarsku dat sy beplande massa-optrede op 30 Maart slegs kan voortgaan as minder as 100 mense daaraan deelneem. Ek weet nou nie wat die regulasie sê, as byvoorbeeld 'n ander vakbond so tweehonderd – vyfhonderd meter verder 'n ander betoging het nie, en dan nog so tweehonderd – vyfhonderd meter verder 'n ander… Lees meer »